Työministerin mukaan Yhdysvalloissa 80 prosenttia pakolaisista on töissä puolen vuoden jälkeen.

Työministeri Jari Lindtsröm vieraili Yhdysvalloissa tutustumassa pakolaisten kotouttamiseen. JUHA RAHKONEN

- Välttämättömyys on paras konsultti, kun sosiaaliturvalla eläminen ei ole vaihtoehto, tiivistää työministeri Jari Lindström syitä siihen, miksi pakolaiset saadaan Yhdysvalloissa nopeasti töihin.

Työministeri Lindström avasi Uuden Suomen blogissaan (20.5.) Yhdysvaltain vierailunsa antia.

Lindström tutustui kuluneella viikolla Washingtonissa ja Chicagossa pakolaisten ja maahanmuuttajien kotouttamiseen yhdessä Kirkon Ulkomaanavun väen kanssa.

Vaikea verrata

Vaikka olosuhteet Suomessa ja Yhdysvalloissa ovat varsin erilaiset, nostaa työministeri muutaman asian, joita mahdollisesti voitaisiin soveltaa myös Suomeen.

Erityisesti yhdessä asiassa Yhdysvallat on onnistunut Lindströmin mukaan verrattain hyvin.

-Se on pakolaisten motivointi päästä mahdollisimman pian omille jaloilleen. 6 kuukauden jälkeen jo 80 % tulee toimiin omillaan eli on työssä.

Lindström kuitenkin korostaa, että Yhdysvaltojen tilannetta on hankala suoraan verrata Suomeen, sillä maiden työmarkkinat ovat varsin erilaiset.

Aktiiviset auttajat

Lindström tunnustaa ihailevansa amerikkalaisia ”toiminnan ihmisiä”.

Työministerin mukaan Yhdysvalloissa kotouttaminen on pitkälti aktiivisten kansalaisjärjestöjen käsissä, ja siinä työssä erityisesti uskonnolliset yhteisöt ovat niitä, jotka saattavat jokaisen tulijan rajalta ensimmäiseen vuokra-asuntoon sekä työhaastatteluun.

Vaikka Yhdysvalloissa on monessa suhteessa Lindströmin mukaan onnistuttu, silti ongelmia on esimerkiksi radikalisoitumisen ja eriytyneiden maahanmuuttajalähiöiden vuoksi.

-Ei Yhdysvalloissakaan ole mitään kokonaisratkaisua keksitty. Kenelläkään ei siis ole vastauksia kaikkiin ongelmiin.

Yksittäisiin ongelmiin löytyy kuitenkin työministerin mukaan toimintatapoja ja ideoita, joita voidaan hyödyntää myös Suomessa.